জেলাগুলিতে ভোটারদের অস্তিত্ব খুঁজে পাচ্ছেন না! অভিযোগ BLO-দের

ওয়েব ডেস্ক : রাজ্যে চলছে ভোটার তালিকার নিবিড় সংশোধন বা এসআইআর (SIR)-এর কাজ। গত ৪ নভেম্বর থেকে এই প্রক্রিয়া শুরু হয়েছে। তবে এই প্রক্রিয়া চালাতে গিয়ে সমস্যার সম্মুখীন হচ্ছেন বুথ লেবেল অফিসার বা বিএলওরা (BLO)। বেশ কিছু জেলাতে ভোটারদের অস্তিত্ব খুঁজে পাচ্ছেন না তাঁরা। ফলে এনুমারেশন ফর্ম (Enumeration Form) বিলির ক্ষেত্রে সমস্যা দেখা দিয়েছে।

কমিশন সূত্রে খবর, দক্ষিণ ২৪ পরগনা (South 24 Parganas), আসানসোল (Asansol), খড়গপুর (Kharagpur) সহ শহরাঞ্চলের বেশকিছু এলাকায় ২৫ থেকে ৩০ শতাংশ ভোটারদের অস্তিত্ব খুঁজে পাওয়া যাচ্ছে না। অনেকদিন ধরে এই সমস্ত ভোটাররা সেই নির্দিষ্ট ঠিকানায় বসবাস না করায় তাঁদেরকে এনুমারেশন ফর্ম দেওয়া সম্ভব হচ্ছে না। অন্যদিকে বেশ কিছু বস্তি এবং ঝুপড়ি এলাকায় ভোটারদের নির্দিষ্ট ঠিকানায় খুঁজে না পাওয়ার কারণে ভোটারদের ফর্ম বিল করা যাচ্ছে না বলে অভিযোগ।

আরও খবর : স্ত্রীর সঙ্গে ঘনিষ্ঠ সম্পর্ক! জিম ইন্সট্রাক্টরকে কোপাল স্বামী

এই সমস্ত ভোটারদেরকে ‘আনট্রেসেবেল’ বা ‘হদিশ পাওয়া যাচ্ছে না’ বলে উল্লেখ করেছেন বিএলওরা (BLO)। যদিও আগামী ৯ ডিসেম্বর খসড়া ভোটার তালিকা প্রকাশের পর আরও এক মাস হাতে সময় পাবেন বৈধ ভোটাররা। যাতে তাঁরা নতুন করে আবেদনের মাধ্যমে নিজেদের নাম ভোটার তালিকায় অন্তর্ভুক্ত করার সুযোগ পান। এমনটাই জানা যাচ্ছে কমিশন সূত্রে।

অন্যদিকে, বহুতলের বাসিন্দাদের ক্ষেত্রে ভোটার তালিকায় নির্দিষ্ট ফ্ল্যাট নম্বরের উল্লেখ না থাকায়, বিএলওরা (BLO) সেই বহুতলে ক্যাম্প করে বাসিন্দাদের এনুমারেশন ফর্ম বিলি করছেন। বেশ কয়েকটি ক্ষেত্রে সদ্য স্থানান্তরিত হওয়া বহুতলের বাসিন্দারা নতুন ঠিকানায় তাঁদের এনুমারেশন ফর্ম চাইছেন। সেক্ষেত্রে বিএলওদের তরফে জানানো হচ্ছে, সেই সমস্ত ভোটারদেরকে তাঁদের পূর্ববর্তী ঠিকানায় যোগাযোগ করতে বলা হচ্ছে।