গ্রাম পঞ্চায়েত সদস্যের বাড়িতে হামলা, ভাঙড়ে ব্যাপক উত্তেজনা!

ওয়েব ডেস্ক : এসআইআর-এর (SIR) কাজ সম্পন্ন করাকে কেন্দ্র করে দক্ষিণ ২৪ পরগনার (South 24 Parganas) ভাঙড়ে (Bhangar) ব্যাপক উত্তেজনা। আইএসএফ (ISF) করায় স্থায়ী বাসিন্দার সংশাপত্র দিতে অস্বীকার গ্রাম পঞ্চায়েত সদস্যের। সেই কারণেই বিক্ষোভ দেখালেন আইএসএফ কর্মীরা। ভগবানপুর গ্রাম পঞ্চায়েতের নাটাপুকুর বুথ এলাকায় এই ঘটনাকে ঘিরে রাজনৈতিক চাপানউতোর শুরু হয়েছে।

স্থানীয় সূত্রে জানা গিয়েছে, এসআইআর(SIR)-এর কাজ শেষ করার জন্য এক মহিলা স্থায়ী বাসিন্দার শংসাপত্র সংগ্রহ করতে ভগবানপুর গ্রাম পঞ্চায়েতের এক সদস্যের কাছে গিয়েছিলেন। অভিযোগ, ওই মহিলা আইএসএফ করায় তাঁর শংসাপত্রে স্বাক্ষর করতে পঞ্চায়েত সদস্য মিনাজ মোল্লা অস্বীকার করেন। আর এই ঘটনাকে কেন্দ্র করেই উত্তেজনা বাড়তে থাকে।

আরও খবর : ভোটের আগেই মুখ্যমন্ত্রী হওয়ার দাবি, বিজেপির সমর্থন নিতেও আপত্তি নেই: হুমায়ুন কবীর

আইএসএফের অভিযোগ, পঞ্চায়েত সদস্য ইচ্ছাকৃতভাবে স্বাক্ষর করতে অস্বীকার করেন। এরপর ক্ষুব্ধ আইএসএফ (ISF) কর্মীরা পঞ্চায়েত সদস্য মিনাজ মোল্লার বাড়িতে গিয়ে চড়াও হন বলে অভিযোগ। এর জেরে দু’পক্ষের মধ্যে বচসা শুরু হয়। সঙ্গে এলাকায় ব্যাপক উত্তেজনা ছড়িয়ে পড়ে।

যদিও সমস্ত অভিযোগ অস্বীকার করেছেন তৃণমূল কংগ্রেসের পঞ্চায়েত সদস্য মিনাজ মোল্লা। তাঁর দাবি, ওই মহিলা তাঁর কাছে এলে তিনি শংসাপত্রে স্বাক্ষর করে দেন। তা সম্পন্ন হওয়ার পর মমতা বন্দ্যোপাধ্যায়ের নামে আপত্তিকর মন্তব্য করা হলে তিনি তার প্রতিবাদ করেন। এরপর পরিকল্পিতভাবে লোকজন নিয়ে এসে তাঁর বাড়িতে ঝামেলা করা হয় বলে অভিযোগ করেন তিনি। ঘটনার খবর পেয়ে পোলেরহাট থানার পুলিশ দ্রুত ঘটনাস্থলে পৌঁছয়।